Instab ħati li abbuża minn tifla ta' 12-il sena, iżda joħroġ liberu għax ġie akkużat iktar minn ħames snin wara li seħħ l-abbuż Raġel ta 60 sena ffranka ikla ħabs fuq akkużi li bagħbas tifla meta kien għad kellha 12-il sena biss, minħabba li kien imressaq bl-akkuża iktar minn ħames snin wara l-att innifsu. Qabel din id-deċiżjoni tal-Qorti tal-Appell hu kien instab ħati mill-Qorti li wettaq atti sesswali ma' minuri u mogħti sentenza ta' sentejn ħabs. Ir-raġel kien akkużat b'abbuż iktar minn ħames snin wara li seħħ l-aħħar att sesswali mat-tifla, minħabba li l-vittma baqgħet iżżomm kollox ġo fiha sakemm sabet il-kuraġġ tgħid lill-għarus tagħha. Il-vittma, li hija tifla ta' foster parents , żvelat kif l-akkużat li kien jgħix ħdejn in-nanniet tagħha f'Bormla, kien iġiegħla jkollha sess orali miegħu. Kien imissilha l-parti privata tagħha, imma qatt ma kien hemm penetrazzjoni. Kollox beda meta t-tifla kellha 12-il sena, bl-abbuż jibqa' għaddej sa meta t-tifla kellha 16-il sena. Hu kien akkuża lit-tifla bi provokazzjoni u ċaħad l-akkużi kontrih. L-akkużat, li issa jinsab liberu, appella l-ewwel deċiżjoni tal-Qorti u qal li huwa kien akkużat wara li kienu diġà għaddew ħames snin u allura l-każ kien preskritt. Il-Maġistrat Consuelo Scerri Herrera li ppresediet il-każ qalet illi filwaqt li ma kien hemm ebda raġuni biex il-Qorti temmen li l-atti ta' abbuż ma seħħew, l-akkużi kienu preskritti. Hija qalet ukoll li l-vittma kienet vaga meta tat dettalji dwar l-episodji ta' abbuż.